**Important de reținut**

Sifilisul este o infecţie cu transmitere sexuală.

Se transmite cu uşurinţă de la o persoană la alta în timpul actului sexual, inclusiv prin sex oral.

De multe ori nu produce niciun fel de manifestări.

Tratamentul este simplu.

Dacă nu este tratat, sifilisul poate determina probleme serioase de sănătate pe termen lung.

Vă puteţi proteja folosind ÎNTOTDEAUNA prezervativul atunci când faceţi sex

**Ce este sifilisul?**

* Sifilisul este o infecţie cu transmitere sexuală. Este determinată de o bacterie numită *Treponema pallidum*.

**Cum se poate lua sifilisul?**

* Pacientul se poate infecta atunci când are contact sexual cu o persoană care este deja infectată. Se poate întampla în cazul contactului sexual vaginal, oral sau anal. Femeile însărcinate pot să transmită infecţia copilului.
* Infecţia este mai frecventă în rândul bărbaţilor care au relaţii sexuale cu alţi bărbaţi, a persoanelor care îşi schimbă frecvent partenerii sexuali şi care nu folosesc prezervativ în timpul actului sexual.
* Chiar dacă pacientul a avut sifilis la un moment dat, acesta se poate reinfecta.

**Care sunt manifestările sifilisului?**

* Există 4 stadii de infecție.

*1 Sifilis primar*

Un ulcer (şancru) se dezvoltă în locul pe unde bacteria intră în corp. De obicei acesta apare după 2-3 săptămâni de la actul sexual cu persoana infectantă, însă poate să apară oricând pe o perioadă de până la 3 luni. Cel mai frecvent este un ulcer nedureros care apare mai des la nivelul penisului la bărbaţi, pe vulvă sau vagin la femei sau la nivel anal. În funcţie de locul apariţiei, acesta poate fi observat sau nu. Ulcerul se poate vindeca în 6 săptămâni şi este foarte contagios pentru partenerii sexuali.

Ocazional pot să apară mai multe ulcere, pot fi dureroase sau localizate la nivelul gurii sau buzelor.

**2/3**

*2. Sifilis secundar*

Sifilisul secundar se dezvoltă în 3 până la 6 săptămâni de la apariţia ulcerului dacă nu se administrează tratament. Acesta este produs de bacteria care se răspândeşte prin fluxul sangvin. Se poate observa o erupţie pe piele, ce afecteaza frecvent palmele si talpile, se pot observa umflături în zona genitală, pete albe în gură, ganglioni măriţi sau, mai rar, căderea părului, surditate, probleme oculare, inflamaţia ficatului, a rinichilor sau a creierului. Sifilisul secundar este foarte contagios pentru partenerii sexuali.

Fără tratament, erupţia cutanată şi celelalte manifestări dispar cel mai frecvent după câteva săptămâni. Totuşi, manifestările pot să apară şi să dispară pe o perioadă de până la 2 ani.

*3. Sifilis latent (ascuns).*

După ce manifestările sifilisului secundar dispar pot să nu mai existe alte simptome timp de câţiva ani; totuşi infecţia poate fi pusă în evidenţă prin analize de sânge.

*4. Sifilisul terțiar*

Dacă nu se tratează, o persoană din 10 infectate cu sifilis va avea afectare importantă a sistemului nervos, oaselor sau a inimii. Aceste probleme pot să apară după mulţi ani de aparentă manifestare a bolii.

**Sunt necesare anumite teste de laborator?**

* Da, de la nivelul ulceraţiei ce poate fi cauzată de sifilis se poate recolta o probă pentru precizarea diagnosticului. Este necesară de asemenea şi recoltarea unei probe de sânge ce va fi testată pentru anticorpi împotriva bacteriei ce produce sifilisul. Uneori este posibil ca testul pentru sifilis să nu fie pozitiv imediat, de aceea este necesară repetarea sa.
* Dacă pacientul a venit în contact cu o persoană infectată cu sifilis sau are manifestări ce pot fi determinate de sifilis trebuie să se adreseze medicului de familie sau unui medic dermato-venerolog.
* Dacă pacientul are sifilis, trebuie să fie testat şi pentru alte boli cu transmitere sexuală deoarece poate avea mai multe infecţii în acelaşi timp. Trebuie să se efectueze şi un test pentru infecţia HIV.

**Care este tratamentul pentru sifilis?**

* Este important să se efectueze tratamentul cât mai repede posibil, pentru că, netratată, infecţia poate determina complicaţii şi probleme serioase de sănătate.
* Sifilisul se tratează cu antibiotice, de obicei cu penicilină, cu administrare sub formă de injecţie.

**Contactul sexual la pacienții cu sifilis**

* Se recomandă evitarea oricărui contact sexual, inclusiv cu prezervativ, până ce pacientul şi partenerul/partenera termină tot tratamentul şi manifestările bolii au dispărut.

**Care sunt posibilele complicații ale sifilisului?**

* Dacă este tratat rapid, este puţin probabil ca sifilisul să creeze probleme pe termen lung. Totuşi, fără tratament, sifilisul se poate răspândi şi la nivelul altor zone ale organismului şi poate cauza probleme serioase.
* În 1 din 10 cazuri de sifilis netratate, bacteria se poate răspândi prin fluxul sangvin şi poate cauza infecţii în alte zone ale organismului (ca sistemul osos, creier şi inimă). Acest lucru poate deveni evident după câţiva ani de evoluţie silenţioasă a bolii.
* Chiar în cazul efectuării tratamentului pentru sifilis, unele teste de sânge vor rămâne pozitive. Acest lucru nu presupune efectuarea tratamentului în continuare, însă pacientul trebuie să reţină că a efectuat tratament pentru sifilis, să păstreze o copie a rezultatelor analizelor de sânge şi să precizeze acest lucru medicilor atunci când este întrebat.

**Sifilisul și sarcina**

Dacă pacienta este însărcinată, sifilisul poate fi transmis copilului pe parcursul sarcinii. În acest caz poate determina întreruperea spontană a sarcinii, moarte fetală intrauterină sau probleme serioase de sănătate ale copilului (sifilis congenital). Pentru evitarea acestei situaţii, mama trebuie să efectueze tratament pe parcursul sarcinii. Pacientele diagnosticate cu sifilis, pot efectua în siguranţă tratamentul în timpul sarcinii.

**Anunțul partenerului/partenerei**

* Conform legislaţiei în vigoare este esenţial ca partenerul/partenera sexual(ă) actual(ă) şi toţi partenerii/partenerele sexuale avute în timpul ultimelor trei luni, în cazul unui sifilis primar şi în ultimii 2 ani, în cazul unui sifilis secundar, să fie informate / informaţi despre infecţia existentă şi să fie testate/testaţi şi tratate/trataţi.
* Această acţiune este necesară pentru ca pacientul să nu se reinfecteze şi de asemenea pentru ca partenerele/partenerii pacientului să nu dezvolte complicaţii.

**Ajutor sau alte informații**

* Daca se suspectează infecţia cu Treponema pallidum sau orice altă infecţie transmisibilă sexual se recomandă adresarea către medicul de familie sau un medic dermatovenerolog

Versiunea în limba română - Clinica 2 Dermatologie – Spitalul Clinic Colentina

Dr. Anca Mihaela Tudorache

Dr. Fabiola Copaci

Dr. Bashar Basim

Dr. Adelina-Maria Sendrea

Dr. Andrei Tanasov

Prof. Dr. George-Sorin Ţiplica